L'Ajuntament de l'Eliana realitzarà més de 50 actuacions dins del seu Pla d'Asfalts 2023
08 de maig de 2024

• El pressupost, que supera els 300.000 euros, té un termini d'execució de tres mesos

L'Ajuntament de l'Eliana ha firmat hui el contracte amb l'empresa que s'encarregarà de desenvolupar el Pla d'Asfalts 2023. L'entramat viari de l'Eliana presenta actualment un estat de conservació dispar segons les diferents zones que s'analitzen. Per aquest motiu, resulta necessari escometre treballs de renovació i actualització dels seus elements fonamentals en ferms i paviments asfàltics dels vials.

“Continuem treballant millorant la qualitat de vida dels nostres veïns i veïnes. Firmem el contracte d'inici de les obres per a desenvolupar el Pla d'Asfalts 2023. Una renovació del ferm que millorarà la seguretat viària, la conservació de les carreteres i en definitiva millorarà la circulació pel nostre municipi”, ha afegit l'alcalde de l'Eliana, Salva Torrent.

El termini d'execució de les 51 actuacions previstes es desenvoluparan en tres mesos i compta amb un pressupost total de 334.661,75 euros que desenvoluparà el contractista Grup Bertolín sota la direcció d'obra i coordinació de Seguretat i Salut d'Urbanistes Enginyers.

En aquest sentit i estudiades les patologies i deterioracions sobre els trams de vials analitzats, destaquen els treballs que es realitzaran sobre els ferms d'avançada edat. El projecte defineix les actuacions que permeten millorar les característiques bàsiques dels ferms com és la regularitat superficial, la composició de les capes de suport d'estos, la pèrdua d'adherència o rugositat en la rodadura, la descomposició de la capa superficial, l'enfonsament per deterioració de les capes inferiors o l'afecció al ferm per les arrels dels arbres confrontants, com a actuacions més representatives.

Així, el contracte actual defineix les actuacions en una sèrie de tipologies diferenciades. D'una banda, la renovació d'asfalts que es troben degradats en vies principals i vies secundàries; de l'altra, la urbanització de vials pendents d'urbanitzar; a més a més, la reparació de vials mitjançant apedaçaments i, per últim, la reparació de vials deteriorats per l'existència d'arrels d'arbratge.

De manera detallada, el reforç del paviment amb recrescut sobre el ferm existent es realitzarà als carrers Múrcia, Oliva, Buñol i Rosers, així com als carrers Baeza, Jesuset de Praga, Isabel la Catòlica, Papa Joan XXIII, Xeraco, El Perelló i Doctor Peset.

Quant a l'asfaltat en vials per urbanitzar, es treballarà als carrers dels Tarongers i Bailén; i la reparació per apedaçament de vials serà en les ubicacions següents: Sant Joan de Ribera, Jesuset de Praga i Isabel la Catòlica; Tuéjar, Xeraco, Riba-roja, Logroño, Algemesí, la Plana i la Flor.

En relació amb la reparació estructural d’arrels, els vials sobre els quals s'actuarà són Sant Josep, San Lluís Beltran, Consol, Corona, Algemesí, la Plana, Bidasoa, Mandor, Sant Agustín, Casinos, Alcàsser, Rocafort, Buñol, Carlet, Tavernes Blanques, Guillem de Atienza, Faura, Antonio Machado, Navellos, Iregua, Aldaia, Serrans, Garbí, Jesuset de Praga, Sant Ferran, Actor Mauri, Paradís, Gijón, Hendaia, Mestre Elies i passeig de Constança.

En definitiva, “més de 50 actuacions que milloraran els carrers i passos de l'Eliana. El 99% de les actuacions previstes es desenvoluparan en els barris residencials de l'Eliana i l'1% restant s'executarà en el nucli urbà. Seguirem, en posteriors plans, millorant els carrers del nostre municipi”, ha afegit Torrent.